
Komuniké zo stretnutia zástupcov poľnohospodárskych komôr krajín Vyšehradskej skupiny, ktoré sa konalo 3. – 4. septembra 2026 v Nitre

Dňa 3. a 4. septembra 2026 sa v Nitre na pôde Slovenskej poľnohospodárskej univerzity uskutočnilo stretnutie zástupcov poľnohospodárskych komôr krajín Vyšehradskej skupiny (V4). Stretnutia sa zúčastnili zástupcovia Agrárnej komory Českej republiky, Národnej rady poľnohospodárskych komôr (Poľsko), Slovenskej poľnohospodárskej a potravinárskej komory a Maďarskej poľnohospodárskej komory. Cieľom stretnutia bolo diskutovať o kľúčových výzvach, ktorým čelí poľnohospodárstvo v regióne, a stanoviť spoločné priority pre súčasnú a budúcu poľnohospodársku politiku Európskej únie.
Počas zasadnutia boli prerokované najmä nasledujúce témy:
· Súčasná situácia v poľnohospodárstve v krajinách V4
· Dopady extrémneho sucha na poľnohospodársku výrobu a riešenie týchto dopadov na poľnohospodárov na úrovni krajín V4 a EÚ
· Dopady mliečnej krízy na poľnohospodársku výrobu a riešenie týchto dopadov na poľnohospodárov na úrovni krajín V4 a EÚ
· Viacročný finančný rámec a spoločná poľnohospodárska politika (SPP)
Účastníci rokovania zároveň diskutovali o možnostiach spoločného postupu poľnohospodárskych komôr krajín V4 pri presadzovaní záujmov poľnohospodárov na národnej a európskej úrovni.

Súčasná situácia v poľnohospodárstve krajín V4
Zástupcovia poľnohospodárskych komôr krajín V4 si vymenili informácie o aktuálnej situácii v poľnohospodárstve vo svojich krajinách. Diskusia poukázala na spoločné problémy, ktorým poľnohospodári v regióne čelia, ako aj na potrebu koordinovaného postupu pri ich riešení.
Osobitná pozornosť bola venovaná vplyvom klimatických zmien a extrémnych poveternostných podmienok na poľnohospodársku výrobu. Účastníci konštatovali, že opakujúce sa obdobia sucha a nedostatku zrážok predstavujú čoraz významnejšie riziko pre stabilitu poľnohospodárskej výroby, ekonomickú situáciu poľnohospodárskych podnikov a v konečnom dôsledku aj pre potravinovú bezpečnosť regiónu.
[bookmark: X5e67e55f52712a358e0f1a9e4d7e8cbb2d50482]Extrémne sucho a jeho vplyv na poľnohospodársku výrobu
Zástupcovia poľnohospodárskych komôr V4 diskutovali o rozsahu a dôsledkoch extrémneho sucha, ktoré v roku 2026 negatívne ovplyvňuje poľnohospodársku výrobu v jednotlivých krajinách.
Účastníci zdôraznili potrebu venovať problematike sucha zvýšenú pozornosť nielen na národnej úrovni, ale aj v rámci spoločných politík Európskej únie. Klimatické riziká majú cezhraničný charakter a ich dôsledky sa premietajú do poklesu výnosov poľnohospodárskych plodín, nedostatku krmív, hospodárenia s vodou a ekonomickej stability poľnohospodárskych podnikov.
Poľnohospodárske komory V4 považujú za potrebné, aby sa adaptácia poľnohospodárstva na meniace sa klimatické podmienky stala jednou z významných priorít budúcej poľnohospodárskej politiky EÚ.
Poľnohospodárske komory krajín V4:
VYZÝVAJÚ príslušné národné vlády a inštitúcie Európskej únie na prijatie opatrení, ktoré zabezpečia poľnohospodárskym podnikom zasiahnutým extrémnym suchom v roku 2026 dostatočnú likviditu.
ŽIADAJÚ Európsku komisiu na zásadné navýšenie rozpočtu EÚ určeného na riešenie krízových situácií a prijatie jednoduchých mechanizmov na prerozdeľovanie tejto pomoci.
OPÄTOVNE ŽIADAJÚ Európsku komisiu o prijatie akčného plánu na realizáciu Water Resilience Strategy o zabezpečenie dostatočných finančných prostriedkov na jej implementáciu (viď. Komuniké zo stretnutia poľnohospodárskych komôr krajín V4 v Mělníku z 4. júla 2025).

[bookmark: X638210cacce88756aaf6540214e6971efe3653a]Situácia v sektore mlieka a mliečnych výrobkov
Významnou témou rokovania bola aktuálna situácia v sektore mlieka a mliečnych výrobkov. Diskusia sa uskutočnila aj za účasti zástupcov slovenských organizácií pôsobiacich v sektore prvovýroby a spracovania mlieka.
Účastníci poukázali na potrebu zabezpečenia stabilných podmienok pre chov hovädzieho dobytka a produkciu mlieka, ktoré predstavujú významnú súčasť poľnohospodárstva a potravinárstva krajín V4.
Pozornosť bola venovaná najmä aktuálnemu vývoju na trhu, ekonomickým podmienkam prvovýrobcov a spracovateľov, postaveniu producentov v potravinovom reťazci a potrebe zachovania konkurencieschopnosti sektora.
Poľnohospodárske komory krajín V4:
VYZÝVAJÚ príslušné národné vlády a inštitúcie Európskej únie na prijatie opatrení, ktoré prispejú k stabilizácii sektora mlieka a k zachovaniu jeho konkurencieschopnosti;
ZDÔRAZŇUJÚ potrebu vytvárania predvídateľných podmienok pre prvovýrobcov a spracovateľov mlieka;
POVAŽUJÚ ZA POTREBNÉ posilňovať postavenie poľnohospodárov v potravinovom reťazci a vytvárať podmienky na zabezpečenie ekonomickej udržateľnosti produkcie mlieka.

Viacročný finančný rámec Európskej únie a Spoločná poľnohospodárska politika na roky 2028 – 2034
Zástupcovia poľnohospodárskych komôr krajín V4 venovali osobitnú pozornosť pripravovanému Viacročnému finančnému rámcu Európskej únie na roky 2028 – 2034 a budúcej podobe Spoločnej poľnohospodárskej politiky.
Účastníci zdôraznili, že stabilné a robustné financovanie poľnohospodárstva je základným predpokladom zachovania konkurencieschopnosti európskeho poľnohospodárstva, potravinovej bezpečnosti a životaschopnosti vidieckych oblastí.
Budúca SPP musí podľa názoru poľnohospodárskych komôr krajín V4 zohľadňovať špecifické podmienky jednotlivých členských štátov a zároveň zabezpečiť spravodlivé a predvídateľné podmienky pre poľnohospodárov v celej Európskej únii.
V tejto súvislosti poľnohospodárske komory krajín V4:
VYZÝVAJÚ na robustný a stabilný rozpočet pre Spoločnú poľnohospodársku politiku po roku 2027;
ZDÔRAZŇUJÚ, že financovanie SPP musí zohľadňovať rastúce náklady poľnohospodárskej výroby, klimatické riziká, potrebu zabezpečenia potravinovej bezpečnosti a nové požiadavky kladené na poľnohospodársky sektor;
POVAŽUJÚ ZA NEVYHNUTNÉ, aby budúca SPP poskytovala poľnohospodárom dostatočnú mieru stability, predvídateľnosti a dlhodobého plánovania;
VYZÝVAJÚ na zachovanie dostatočne financovaných priamych platieb a ďalších nástrojov podpory poľnohospodárskej výroby;
POŽADUJÚ, aby možnosť voľby stropovania a degresivity priamych platieb bola dobrovoľným súborom opatrení, na rozdiel od povinného uplatňovania, ako je stanovené v súčasných legislatívnych návrhoch. V kontexte rastúcich geopolitických rizík, potreby posilniť potravinovú bezpečnosť a zachovať dostatočnú výrobnú kapacitu v európskom poľnohospodárstve považujú za nevyhnutné, aby členské štáty posúdili, či je uplatňovanie stropovania a degresivity priamych platieb opodstatnené a prospešné vzhľadom na ich špecifické štrukturálne a poľnohospodárske potreby. Návrh schém podpory by mal v prvom rade podporovať rozsah poľnohospodárskej činnosti, príspevok k stabilite výroby, obhospodarovanie pôdy, zamestnanosť a odolnosť potravinového systému.
Poľnohospodárske komory V4 zároveň zdôrazňujú, že nové požiadavky na poľnohospodárov musia byť sprevádzané primeranou finančnou podporou a nesmú viesť k ďalšiemu znižovaniu konkurencieschopnosti európskej poľnohospodárskej výroby.,
Dostupnosť prípravkov na ochranu rastlín – cezhraničná spolupráca krajín V4
Dostupnosť širokého a komplexného spektra prostriedkov na ochranu rastlín v EÚ je pre krajiny V4 prioritou a nevyhnutnou podmienkou na zabezpečenie trvalo udržateľnej a konkurencieschopnej produkcie potravín, osiva a sadbového materiálu v EÚ.
V súvislosti s rokovaniami o Omnibus X vyzývame na maximálnu koordináciu medzi krajinami V4 počas týchto rokovaní a na podporu opatrení, ktoré povedú k významnému zjednodušeniu a zrýchleniu systému schvaľovania účinných látok a povolenia prípravkov na ochranu rastlín v EÚ.
Podporujeme zavedenie automatického predĺženia platnosti schválenia účinných látok, ako aj predĺženie platnosti schválenia až na 25 rokov.
Okrem toho je nevyhnutné efektívne využívanie mechanizmu podľa článku 4 ods. 7 pre účinné látky určené na náhradu, ak pre ne nie je k dispozícii primeraná alternatíva, vrátane účinných stratégií proti rezistencii.
Rovnako je zásadný čiastočný návrat od čistého hazard-based systému hodnotenia k prístupu založenému na riziku (risk-based), najmä s ohľadom na skutočnú expozíciu pracovníkov a dostupné technické a ochranné opatrenia;
Nakoniec je dôležité podporovať väčšiu harmonizáciu a zjednodušenie schvaľovacích postupov na európskej úrovni pri súčasnom efektívnom využívaní odborných kapacít členských štátov.
Krajiny V4 sa zaväzujú posilniť užšiu koordináciu a spoločne usilovať o získanie podpory ďalších členských štátov EÚ pre uvedené zmeny. Na tento účel navrhujeme v blízkej budúcnosti usporiadať konferenciu krajín V4 na posilnenie cezhraničnej odbornej spolupráce za účasti zástupcov poľnohospodárskeho sektora.
Spoločné ciele:
Krajiny V4 budú spoločne presadzovať rýchlejší, predvídateľnejší a vedecky podložený systém schvaľovania prípravkov na ochranu rastlín, ktorý poľnohospodárom zabezpečí dostatok účinných nástrojov na ochranu úrody a zároveň zachová vysokú úroveň ochrany zdravia ľudí a životného prostredia.
Spoločný postup poľnohospodárskych komôr krajín V4
Zástupcovia poľnohospodárskych komôr krajín V4 považujú pravidelnú koordináciu svojich stanovísk za dôležitý nástroj na presadzovanie spoločných záujmov poľnohospodárov regiónu.
Vzhľadom na spoločné výzvy, ktorým poľnohospodárstvo krajín V4 čelí, považujú za potrebné pokračovať v pravidelnej výmene informácií a koordinácii postojov k zásadným otázkam poľnohospodárskej politiky Európskej únie.
Účastníci sa dohodli na pokračovaní spolupráce a na spoločnom presadzovaní dohodnutých pozícií voči príslušným inštitúciám Európskej únie a ďalším relevantným partnerom.
Účastníci stretnutia sa dohodli, že ďalšie spoločné stretnutie poľnohospodárskych komôr krajín Vyšehradskej skupiny sa uskutoční v decembri 2026 v Maďarsku.
Komuniké bolo pripravené v 6 kópiách, po jednej pre každú delegáciu, pričom jedna kópia bude zaslaná COPA-COGECA a jedna Európskej komisii.

V Nitre dňa 4. septembra 2026

